Pole mingi saladus, et maailma parimad korvpallurid mängivad NBA-s. Kes selles liigas läbi lööb, leiab end õige pea pudrumägede ja piimajõgede vahelt. Üheks selliseks meheks on Golden State Warriorsi mängujuht Stephen Curry, kes alles hiljuti nihutas teist korda karjääri jooksul põhiturniiril tabatud kaugvisete rekordit.
Enne põhihooaja viimast mängu on Curryl kirjas 284 kolmest ja eeldatavalt kasvab see number veelgi. Kuid jätame need võistlustel tabatud kolmesed ja siirdume treeningsaali.
ESPN avaldas värskelt loo, kus pajatatakse, et 191 cm pikkune põhihooaja MVP kandidaat sopsas treeningul 77 kaugviset järjest! Sajast sooritusest olid täpsed 94. Viskeid sooritas Curry viie erineva positsiooni pealt, kümne kaupa. 100-st 94 on parematel päevadel olnud jõukohane ka Gert Kullamäele, kuid 77 järjest on midagi müstilist. Näiteks Golden State´i teise viskekahuri Klay Thompsoni rekord järjestikustel tabamustel on 36.
Treenerid, käsi püsti, kes tahaks Curry sarnast meest oma võistkonda!